**Magnus Brandt Nielsen, centralfag i Filosofi**

Som filosofistuderende med interesse for førsokratisk filosofi og neoplatonisme har jeg fået et kæmpe udbytte af talentforløbet i oldgræsk. Forløbet har givet mig kompetencer til at kunne tilgå de filosofiske tekster på originalsprog, hvilket har bidraget til en dybere forståelse af antik filosofi. Ligeledes har det givet mig en indsigt i det sprog, som ligger til grund for stort set al moderne filosofi. Dette er en kæmpe hjælp, når jeg skal læse filosofiske tekster, antikke såvel som moderne. Der også en romantisk side i mig, som altid har haft lyst til at læse de græske filosoffer på originalsprog. Det har talentforløbet givet mig mulighed for, og når jeg læser Heraklit på oldgræsk, er det svært ikke at få en lille tåre i øjenkrogen. Hvis man er lidt af en nørd, der gerne vil udfordre sig selv, er oldgræsk også et glimrende sted at starte. Sproget er smukt og udfordrende, og på mange måder er det intrinsisk værdifuldt at lære.

Talentforløbet har dertil givet mig en solid grammatisk forståelse, som jeg kan bruge, når jeg skriver akademiske opgaver på dansk og engelsk. Det har gjort mig sprogligt stærkere og akademisk dygtigere. Forløbet har samtidig bidraget til, at jeg har haft nemmere ved at lære og genopfriske andre sprog, fx klassisk arabisk, fransk og tysk. Gennem forløbet har jeg fået kendskab til en masse ny (gammel) litteratur, som har været en fornøjelse at læse. Undervisningen har været grundig og engagerende, og den er foregået i et roligt og behageligt fællesskab, hvor der virkelig har været plads til læring. Det er ingen hemmelighed, at talentforløbet kræver en god og vedholdende arbejdsindsats, men det er det hele værd, fordi udbyttet er enormt. Det kan kun anbefales herfra!